Sonja Mikkelsen (S), 1999-11-19:
Jeg vil gerne starte med at sige, at jeg er glad for at lytte til ordførerne, der siger, at det her er blevet bedre.
Jeg synes, at det har været en nyttig mulighed, vi har haft her sommeren over, til både at se nærmere på de kontrollerende forhold og at drøfte sagen med branchen og de forskellige interessenter, som er på det her område.
Jeg er sådan set ganske enig i hr. Arne Melchiors bemærkning om, at lobbyvirksomhed er fuldstændig legalt.
Enhver har jo ret til at forfægte sine interesser.
Det, der selvfølgelig så er vigtigt - og det er det, vi kan her i Folketinget - er ligesom at sætte sig ud over det og spørge, hvordan vi så vægter de her ting i forhold til de formål, vi har med lovgivningen.
Og formålet med lovgivningen her er jo klart at sikre en bedre sikkerhedstilstand inden for privatflyvningområdet.
Og det kan vi altså gøre ved, at vi får defineret, hvad der er firmaflyvning i den sammenhæng, så vi på den måde får nogle kontrollerbare muligheder: firmaflyvning for sig med sine regler og den øvrige del af aktiviteten for sig med sine regler.
Det mener jeg faktisk er ganske tilfredsstillende.
Jeg håber også, når vi får diskuteret tingene med hensyn til retssikkerhed og inddragelse af certifikater og JAA-reglernes udstrækning osv. i udvalget, at det så vil vise sig, at vi faktisk kan samle Folketingets partier om det her lovforslag.
Det håber jeg meget vi kan, også af hensyn til flysikkerheden.
Et par enkelte bemærkninger til de mere konkrete diskussioner.
Jeg vil i øvrigt sige, at jeg er ret imponeret over folketingsmedlemmernes indsigt i hele det her område.
Jeg synes, der er ganske meget at holde styr på, men det går jo ganske godt.
Der er måske et par enkelte detaljer, men det kan vi vende tilbage til.
Der er en enkelt ting, som jeg tror hr. Kaj Ikast overser, og det er, at firmapiloterne i de store virksomheder i forvejen flyver efter erhvervsflyvereglerne, og de er i virkeligheden slet ikke berørt af det forslag, som vi har her.
De firmaer, der har de store flyflåder, eller flyflåder i det hele taget, flyver i forvejen helt typisk efter erhvervsflyvereglerne, og der er så, kan man sige, ikke nogen ændringer på det her område.
Dér er piloterne i forvejen inde til helbredstest hvert halve år.
Vi har jo så til gengæld sagt med hensyn til de firmaer, der i dag flyver med piloter, som ikke opfylder erhvervsflyvecertifikatbetingelserne, at dér lægger vi nogle helbredsmæssige krav til, og dér laver vi en overgangsordning, som gør, at de nuværende piloter, der flyver inden for firmaflyvning, også fortsat kan være med, hvis de kan imødekomme de helbredsmæssige krav, der er i denne overgangsperiode - i øvrigt med regler, som vil blive tilrettelagt i et samarbejde med erhvervet.
Det gælder i øvrigt på en række områder, at der skal uddybende og mere praktiske regler til, og det er jo også tilkendegivet i lovforslaget, at dem vil vi tilrettelægge ved at inddrage de interessenter, der har meldt sig på banen i den her sag.
Så jeg er glad for, at det her ser ud til, at vi nu nærmer os en fælles holdning til, hvordan vi kan styrke flyvesikkerheden inden for privatflyvningområdet her i Danmark.
Og jeg vil sådan set også gerne lige understrege det, som hr. Ole Nielsen sagde, nemlig at det jo ikke kun er et spørgsmål om retssikkerheden for piloterne; det er altså også et spørgsmål om sikkerheden for de passagerer, der flyver med disse piloter, og det er selvfølgelig den balance, vi skal finde.